SPRC พุ่งเกือบ 6% นิวไฮตั้งแต่เข้าตลาด โบรกฯ แนะเก็งกำไร
SPRC พุ่งเกือบ 6% นิวไฮตั้งแต่เข้าตลาด โบรกฯ แนะเก็งกำไร ล่าสุด ณ เวลา 16.18 น. ราคาอยู่ที่ 16.30 บาท บวก 0.80 บาท หรือ 5.84% สูงสุดที่ 16.30 บาท ต่ำสุดที่ 15.30 บาท มูลค่าซื้อขายที่ 465.32 ล้านบาท
1 ส.ค. 2560

ผู้สื่อข่าวรายงานว่า ราคาหุ้น บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ล่าสุด ณ เวลา 16.18 น. อยู่ที่ 16.30 บาท บวก 0.80 บาท หรือ 5.84% สูงสุดที่ 16.30 บาท ต่ำสุดที่ 15.30 บาท มูลค่าซื้อขายที่ 465.32 ล้านบาท ขณะที่ดัชนีตลาดหุ้นไทยโดยรวมบวก 0.07%

ด้าน บล.เอเอสแอล ระบุในบทวิเคราะห์ (26 ก.ค.) แนะนำ “เก็งกำไร” SPRC ราคาเป้าหมาย 16.50 บาท/หุ้น
โดยคาดว่ากำไรสุทธิไตรมาส 2/60 ปรับลดลงจากไตรมาสก่อน ขณะเดียวกันบริษัทจะมีกำไรสุทธิอยู่ที่ 1.5 พันล้านบาท ลดลง 47% จากไตรมาสก่อน เป็นไปตามทิศทางของค่าการกลั่นในกลุ่มผลิตภัณฑ์หลักที่ปรับลด รวมไปถึงราคาน้ำมันดิบที่ปรับลดลง ทำให้บริษัทมีการรับรู้ Stock Loss เหมือนโรงกลั่นอื่นในประเทศ
ขณะที่ประเมินว่าบริษัทจะกำลังกลั่นทรงตัวอยู่ที่ 160KBD และมีค่าการกลั่นพื้นฐานอยู่ที่ 7.6 เหรียญต่อบาร์เรล ลดลง 5% จากไตรมาสก่อน เป็นไปตามทิศทางของค่าการกลั่นในกลุ่มผลิตภัณฑ์หลักที่ปรับลดลง ได้แก่ค่าการกลั่นน้ำมันดีเซลอยู่ที่ 11.3 เหรียญต่อบาร์เรล ลดลง 4.1% จากไตรมาสก่อน และค่าการกลั่นน้ำมันเบนซินอยู่ที่ 14.2 เหรียญต่อบาร์เรล ลดลง 3.6% จากไตรมาสก่อน โดยกำลังกลั่นของ 2 ผลิตภัณฑ์ คิดเป็น 60% ของกำลังกลั่นรวม
ทั้งนี้ ยังคงมุมมองเชิงบวกต่อค่าการกลั่นในช่วงที่เหลือของปี โดยเฉพาะในปี 60 กำลังกลั่นใหม่เพิ่มขึ้นไม่มากเหมือนในช่วง 2 – 3 ปีที่ผ่านมา ขณะที่ความต้องการใช้น้ำมันในตลาดเอเซียแปซิฟิคยังคงเติบโต 8 – 9 แสนบาร์เรลต่อวัน ปัจจุบันค่าการกลั่น นับตั้งแต่ไตรมาส 3 จนถึงปัจจุบัน อยู่ที่ 7.2 เหรียญต่อบาร์เรล เพิ่มขึ้น 11% เมื่อเทียบกับค่าการกลั่นเฉลี่ยในช่วงครึ่งปีแรก ที่ระดับ 6.4 เหรียญต่อบาร์เรล
อนึ่งระยะสั้นค่าการกลั่นยังคงได้ประโยชน์จาก Driving Season ในตลาดสหรัฐ กระตุ้นความต้องการใช้น้ำมันเบนซิน รวมไปถึงแผนการหยุดซ่อมโรงกลั่นในช่วง ก.ย. – ต.ค. 60 ซึ่งจะทำให้กำลังกลั่นทั่วโลกลดลง 6 – 8 ล้านบาร์เรลต่อวัน คิดเป็น 10% – 15% ของกำลังกลั่นทั่วโลก ขณะที่ค่าการกลั่นน้ำมันดีเซลจะยังคงแข็งแกร่งต่อเนื่อง หลังจีนส่งออกน้ำมันดีเซลลดลงจากครึ่งปีแรก รวมไปถึงความต้องการใช้น้ำมันดีเซลจะกลับมาในช่วงปลายปี (ฤดูหนาว) เรามองว่าจะเป็นปัจจัยบวกต่อค่าการกลั่นในช่วงที่เหลือของปี 60
นอกจากนี้ SPRC เป็นหุ้นที่ให้ผลตอบแทนจากเงินปันผลสูงถึง 6.2% โดยประเมินว่าบริษัทจะจ่ายเงินปันผลในปี 60 ไม่น้อยกว่า 1 บาท อย่างไรก็ตามราคาหุ้นที่ปรับเพิ่มกว่า 24% ในรอบ 3 เดือนที่ผ่านมา ทำให้ Upside ของราคาหุ้นเริ่มจำกัด เมื่อเทียบกับมูลค่าเหมาะสมที่ประเมินไว้ที่ 16.50 บาท